Zagreb, 15. studenoga 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Andreja Plenkovića, predsjednika Vlade Republike Hrvatske,** na 69. sjednici, održanoj 15. studenoga 2019.g., donosi sljedeću

**ODLUKU**

**Postupak protiv dužnosnika Andreja Plenkovića, predsjednika Vlade Republike Hrvatske neće se pokrenuti, jer se okolnosti kupovine stana u Zagrebu i njegove uloge u kupovini zgrade Veleposlanstva Republike Hrvatske u Republici Francuskoj odnose na razdoblje do 1. travnja 2010.g., odnosno prije nego je bio dužnosnik, a okolnosti eventualnog iznajmljivanja stana od 1. travnja 2010.g. do 10. ožujka 2011.g. odnose se na razdoblje prije stupanja na snagu odredbi ZSSI-a, te obzirom da nije utvrđeno da bi dužnosnik iznajmljivao stan od 10. ožujka 2011.g. pa nadalje, čime nije došlo do povrede ZSSI-a neprijavljivanjem prihoda ostvarenog od najamnine.**

Obrazloženje

U Povjerenstvu je dana 6. studenoga 2018.g. pod brojem 711-U-3146-P-348/18-01-3 zaprimljena anonimna prijava mogućeg sukoba interesa podnesena protiv dužnosnika Andreja Plenkovića, predsjednika Vlade Republike Hrvatske, povodom koje se vodi predmet P-348/18.

U navedenoj prijavi se u bitnome navodi da je dužnosnik Andrej Plenković kao službenik Ministarstva vanjskih poslova u 2003.g. kupio stan u novogradnji u Zagrebu po povlaštenoj cijeni, obzirom da je navedeni stan površine od 230 m2 platio 201.000,00 EUR-a, iako se stan nalazi na elitnoj lokaciji gdje vrijednost stana po m2 površine iznosi oko 2.000,00 EUR-a te se na istoj lokaciji prodaje stan površine 129 m2 za iznos od 220.000,00 EUR-a. U prijavi se upućuje na intervju sa dužnosnikom koji je obavljen na internetskoj stranici tportal.hr u kojem dužnosnik navodi kako je vlasnik dvoetažnog stana površine 187 m2 na adresi u Zagrebu, kojeg je kupio 2003.g. od prodaje obiteljske imovine i prihoda od nesamostalnog rada za iznos od 201.000,00 EUR-a. U intervjuu dužnosnik navodi da u tom stanu živi sa suprugom i sinom te da je stan bio iznajmljen, jer je nekoliko godina živio u inozemstvu.

Nadalje, u prijavi se navodi da je dužnosnik kao službenik Veleposlanstva Republike Hrvatske u Republici Francuskoj organizirao prodaju i kupovinu zgrade u Parizu za smještaj i rad diplomatskog osoblja te da je za njezino uređenje utrošio iznos od 51.000.000,00 kn, i to u razdoblju u kojem je dužnost veleposlanika obnašao Mirko Galić, koji je bio glavni ravnatelj Hrvatske radiotelevizije, a dužnosnikov otac je bio njegov zamjenik. Ističe se da je Republika Hrvatska u postupku sukcesije imovine iza bivše države dobila u Parizu dvije zgrade te da navedena kupnja i ulaganje novca nisu obavljeni transparentno.

Prijavitelj se poziva na tekst objavljen u medijima u kojem se iznosi da je dana 13. kolovoza 2004.g. Republika Hrvatska preuzela zgradu u Parizu od Republike Srbije te da je ista postala vlasništvom države na temelju Sporazuma o sukcesiji bivše SFRJ iz 29. lipnja 2001.g. koji je potpisan u Beču, a da je zgradu ispred Republike Hrvatske preuzeo Gordan Bakota, državni tajnik u Ministarstvu vanjskih poslova te se iznosi medijski napis kojim se citira izjava dužnosnika Andreja Plenkovića da je naročito ponosan što je uspio realizirati kupnju zgrade u Parizu za potrebe hrvatske diplomacije, a što se dogodilo u 2007.g. netom prije izbijanja globalne gospodarske krize te da veleposlanici od tada imaju na raspolaganju 676 m2 koje koriste. U tekstu se navodi da je zgrada obnovljena prema projektu arhitekata Ministarstva vanjskih poslova i europskih integracija, kao i da je prije toga Veleposlanstvo Republike Hrvatske bilo u zgradi koju je dobilo u postupku sukcesije, ali da je ista postala nedovoljna za korištenje zbog povećanog intenziteta hrvatskih diplomatskih aktivnosti te je prodana za oko 7.000.000,00 EUR-a, nakon čega je kupljena veća zgrada na istoj lokaciji za isti novac.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 4. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je i dužnosnik Andrej Plenković povodom obnašanja dužnosti predsjednika Vlade Republike Hrvatske obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave u svrhu ocjene stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u podatke drugih državnih tijela kojima može pristupiti na temelju ovlaštenja.

Iz dužnosnikova životopisa objavljenog na internetu proizlazi da je dužnosnik Andrej Plenković bio zamjenik šefa hrvatske Misije pri Europskoj uniji u Bruxellesu od 2002.g. – 2005.g. te da je u razdoblju od 2005.g. – 2010.g. bio zamjenik veleposlanika Republike Hrvatske u Francuskoj Republici u Parizu, da bi se 2010.g. vratio u Zagreb gdje je od travnja 2010.g. do prosinca 2011.g. obnašao dužnost državnog tajnika za europske integracije.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik obnašao dužnost državnog tajnika od 1. travnja 2010.g. do 22. prosinca 2011.g, dužnost zastupnika u Hrvatskom saboru u 7. sazivu od 22. prosinca 2011.g. do 1. srpnja 2014.g., dužnost zastupnika u Hrvatskom saboru u 9. sazivu od 14. listopada 2016.g. do 19. listopada 2016.g. kada mu navedena dužnost prestaje te dužnost predsjednika Vlade Republike Hrvatske od 19. listopada 2016.g. do dana donošenja ove odluke.

Vlada Republike Hrvatske donijela je dana 24. ožujka 2010.g. rješenje kojim se dužnosnik Andrej Plenković imenuje državnim tajnikom Ministarstva vanjskih poslova i europskih integracija, za europske integracije, s danom 1. travnja 2010.g. („Narodne novine“ broj 38/10.)

Dužnosnik je u izvješćima o imovinskom stanju koja je podnosio Povjerenstvu navodio da je zemljišno-knjižni vlasnik stana površine 187,31 na adresi u Zagrebu, stečenog kupnjom iz primitaka ostvarenih od nesamostalnog rada te prodajom imovine, približne tržišne vrijednosti 2.610.000,00 kn te da je zemljišno-knjižni vlasnik druge nekretnine na istoj adresi površine 5,63 m2, također stečenog kupnjom iz primitaka ostvarenih od nesamostalnog rada i prodajom imovine, približne tržišne vrijednosti 20.000,00 kn. Dužnosnik je navodio da je vlasnik osobnog automobila VW Passat kupljenog 2011.g., približne tržišne vrijednosti 100.000,00 kn, kupljenog iz primitaka ostvarenih od nesamostalnog rada. Dužnosnik je u izvješćima navodio da ne ostvaruje prihode kod drugog poslodavca niti da ostvaruje druge prihode.

Uvidom u Zajednički informatički sustav katastra i zemljišnih knjiga na temelju ovlaštena iz sklopljenog Sporazuma, utvrđeno je da je dužnosnik vlasnik dvaju navedenih nekretnina koje je navodio u izvješću o imovinskom stanju. Uvidom u podatke Porezne uprave na temelju ovlaštenja iz sklopljenog Sporazuma, utvrđeno je da dužnosnik u razdoblju od 2011.g. do danas nije bio obveznikom plaćanja poreza na najamninu te da je podmirivao obvezu s naslova poreza na cestovna motorna vozila za osobno vozilo Voslkwagen Pasat.

Člankom 2. Zakona o sprječavanju sukoba interesa u obnašanju javnih dužnosti bilo je propisano da su državni tajnici dužnosnici u smislu odredbi tog Zakona.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Sukladno stavku 2. dužnosnici su, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Prema stavku 5. podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a prema stavku 7. podaci o stečenoj imovini obuhvaćaju podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Člankom 56. stavkom 3. ZSSI-a propisano je da će se postupci koji su pred Povjerenstvom započeti prije stupanja na snagu ZSSI-a dovršiti prema odredbama Zakona o sprječavanju sukoba interesa u obnašanju javnih dužnosti („Narodne novine“ broj 163/03., 94/04., 48/05., 141/06., 60/08., 38/09. i 92/10.). Povjerenstvo utvrđuje da je ZSSI stupio na snagu dana 10. ožujka 2011.g.

Dužnosnik je dana 1. travnja 2010.g. stupio na dužnost državnog tajnika u Ministarstvu vanjskih poslova i europskih integracija. Povjerenstvo nije razmatralo okolnostikupovine stana u Zagrebu te njegove uloge u kupovini zgrade Veleposlanstva Republike Hrvatske u Republici Francuskoj koje su nastale prije 1. travnja 2010.g., jer prije navedenog datuma Andrej Plenković nije obnašao bilo koju dužnost iz članka 2. tada važećeg Zakona o sprječavanju sukoba interesa u obnašanju javnih dužnosti.

U odnosu na razdoblje prije stupanja ZSSI-a na snagu u kojem su dužnosnika obvezivale odredbe ranijeg Zakona o sprječavanju sukoba interesa u obnašanju javnih dužnosti, Povjerenstvo je utvrđivalo je li povodom okolnosti iz predmetne prijave bio započet postupak prema odredbama tog Zakona koji bi se mogao dovršiti.

Okolnosti iznajmljivanja stana od 1. travnja 2010.g. do 10. ožujka 2011.g. navedene u prijavi, nastale su prije stupanja ZSSI-a na snagu u razdoblju u kojem je Andrej Plenković bio dužnosnik u smislu odredbi Zakona o sprječavanju sukoba interesa u obnašanju javnih dužnosti. Povjerenstvo utvrđuje kako postupak protiv dužnosnika Andreja Plenkovića, sukladno odredbama prethodno važećeg Zakona, nije bio pokrenut niti je prijava bila podnesena prije stupanja na snagu ZSSI-a, stoga nisu ispunjene procesne pretpostavke za utvrđivanje eventualnih povreda prethodno važećeg Zakona o sprječavanju sukoba interesa u obnašanju javnih dužnost, odnosno za utvrđivanje eventualnih povreda koje se odnose na razdoblje prije 10. ožujka 2011.g.

U pogledu okolnosti koje bi se odnosile na iznajmljivanje stana u razdoblju od 10. ožujka 2011.g, kada je ZSSI stupio na snagu, do dana donošenja ove odluke, nije utvrđeno da bi dužnosnik taj stan iznajmljivao u navedenome razdoblju tijekom kojeg je obnašao dužnosti zastupnika u Hrvatskom saboru te predsjednika Vlade Republike Hrvatske. Naime, iz podataka Porezne uprave ne proizlazi da bi dužnosnik bio obveznikom plaćanja poreza koji plaćaju najmodavci stanova, odnosno ne proizlazi da je ostvarivao dohodak od imovine koji bi bio dužan prijaviti u izvješću o imovinskom stanju. Uz to, imajući u vidu intervju u kojem navodi da je stan iznajmljivao za vrijeme dok je boravio u inozemstvu, s obzirom da od 1. travnja 2010.g. boravi u Republici Hrvatskoj, jer je od tada obnašao dužnost državnog tajnika u Ministarstva vanjskih poslova i europskih integracija, nije utvrđeno da bi dužnosnik iznajmljivao stan od 10. ožujka 2011.g. pa nadalje, odnosno da bi došlo do propusta prijavljivanja prihoda ostvarenog od najamnine.

Obzirom na sve navedeno, Povjerenstvo je u tom djelu ocjenom navoda anonimne prijave utvrdilo da ne postoje okolnosti koje bi upućivale na moguću povredu odredbi ZSSI-a te se postupak protiv dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Plenković, elektronička dostava
2. Objava na internetskoj stranici Povjerenstva
3. Pismohrana